OBRAZLOŽENJE
PRIJEDLOGA ODLUKE  O PRIVREMENOJ ZABRANI
IZVOĐENJA RADOVA U 2027. GODINI


PRAVNA OSNOVA

Pravna osnova za donošenje ove Odluke temelji se na Zakonu o gradnji („Narodne novine“ broj 155/25) koji je stupio na snagu 01. siječnja 2026. godine, a koji u članku 90. stavku 1. propisuje da predstavničko tijelo jedinice lokalne samouprave, po prethodno pribavljenom mišljenju turističke zajednice općine odnosno grada, može odlukom za određene vrste građevina, na određenim područjima, odrediti razdoblje iduće kalendarske godine i vrijeme koje ne može biti dulje od 60 kalendarskih dana u kojemu se ne mogu izvoditi zemljani radovi i radovi na izgradnji konstrukcije građevine. Stavkom 2. istog članka Zakona propisano je da se odluka predstavničkog tijela ne odnosi na:
1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. građenje građevina, odnosno izvođenje radova u godini u kojoj je odluka stupila na snagu.
 
ANALIZA STANJA

Sukladno ranijem zakonskom propisu koji je bio na snazi do 31. prosinca 2025. godine, tj. Zakonu o gradnji („Narodne novine“ br. 153/13, 20/17, 39/19 i 125/19), Grad Opatija je godinama unazad donosio odluke o privremenoj zabrani izvođenja radova kojima su se određivala područja Grada Opatije te vremenska razdoblja godine u kojima se nisu mogli izvoditi zemljani radovi i radovi na izgradnji konstrukcije građevine. Međutim raniji Zakon o gradnji nije propisivao najdulji vremenski period u kojem predstavničko tijelo jedinice lokalne samouprave može odrediti privremenu zabranu izvođenja zemljanih radova i radova na izgradnji konstrukcije građevine. Novi Zakon o gradnji koji je stupio na snagu 01. siječnja 2026. godine kao novinu je vremensko ograničenje od najviše 60 kalendarskih dana u godini u kojem se može propisati privremena zabrana izvođenja zemljanih radova i radova na izgradnji konstrukcije građevine.

Posebno se napominje kako Zakon o gradnji nikada nije propisivao opću mogućnost privremene zabrane izvođenja svih građevinskih radova već se privremeno moglo zabraniti samo određenu vrstu građevinskih radova i to zemljane radove i radove na izgradnji konstrukcije građevine, neovisno o imisijama primjerice zvuka, prašine, neugodnih mirisa ili dr.

Sukladno prethodno navedenom, trenutno važećom Odlukom o privremenoj zabrani izvođenja radova u 2026. godini („Službene novine Grada Opatije“ br. 15/25) građevinski radovi koji se odnose na zemljane radove i izgradnju konstrukcije individualnih stambenih građevina (samostojeće, dvojne i ugrađene), višestambenih građevina, stambeno poslovnih građevina, poslovno stambenih građevina, poslovnih građevina, ugostiteljsko turističkih građevina i jednostavnih građevina, privremeno se u 2026. godini ne smiju izvoditi na području sljedećih naselja i u sljedećim vremenskim razdobljima:
- Opatija, Ičići, Ika, Pobri i Oprič - u razdoblju od 1. lipnja do 1. listopada,
- Dobreć i Poljane – u razdoblju od 15. lipnja do 15. rujna. 
Također je trenutno važećom Odlukom o privremenoj zabrani izvođenja radova u 2026. godini regulirano kako se prethodno nabrojani građevinski radovi privremeno ne smiju izvoditi na području svih naselja Grada Opatije u sljedećim vremenskim razdobljima:
- u dane blagdana i neradnih dana koji su propisani zakonom kojim se uređuju blagdani i neradni dani u Republici Hrvatskoj, 24. prosinca, na Veliki petak i na Veliku subotu, 
- tijekom cijele godine od ponedjeljka do petka u vremenu od 00.00 sati do 08.00 sati te od 19.00 sati do 24.00 sata, subotama od 00.00 sati do 08.00 sati te od 16.00 sati do 24.00 sata, 
- subotama u mjesecu prosincu od 00.00 sati do 24.00 sata 
- tijekom cijele godine nedjeljama od 00.00 sati do 24.00 sata.
Sukladno trenutno važećoj Odluci, nije bila regulirana zabrana izvođenja zemljanih radova i izgradnje konstrukcije za građevine javne i društvene namjene, komunalne infrastrukture, površina javne namjene, športsko rekreacijske građevine i druge građevine od javnog interesa. Nadalje, trenutno važećom Odlukom određeno je kako se privremena zabrana izvođenja radova ne odnosi na radove na hitnim intervencijama radi otklanjanja kvarova, sanacije ili druge uspostave funkcionalnosti komunalne i druge javne infrastrukture koje izvode komunalna društva Grada Opatije odnosno javna trgovačka društva i druge pravne osobe čiji je osnivač Primorsko-goranska županija i Republika Hrvatska ili se radi o infrastrukturi koja je nužna za redovne životne potrebe stanovništva, pod uvjetom da su izvođači radova o potrebi izvođenja radova radi hitnih intervencija prethodno obavijestili Grad Opatiju.

Obzirom je u međuvremenu stupio na snagu novi Zakon o gradnji („Narodne novine“ broj 155/25) to je nastala i potreba da se ovaj Prijedlog uskladi s novom zakonskom regulativom.

OBRAZLOŽENJE PRIJEDLOGA

Ovaj Prijedlog usklađen je s novim zakonskim ograničenjem u vidu najveće duljine trajanja privremene zabrane izvođenja zemljanih radova i radova na izgradnji konstrukcije građevine do 60 kalendarskih dana. Stoga, iako se u Gradu Opatiji teži ka cjelogodišnjem turizmu te turistička sezona na području Grada Opatije traje dulje od 60 kalendarskih dana, uzimajući u obzir novo zakonsko ograničenje, kao period privremene zabrane izvođenja zemljane radove i radove na izgradnji konstrukcije građevine predlaže se vremensko razdoblje od 03. srpnja do 31. kolovoza 2027. godine. Razlog tome jest okolnost da se najveći broj noćenja tijekom kalendarske godine realizira tijekom ljetne turističke sezone, odnosno kroz mjesec srpanj i kolovoz. 

Prijedlogom su uzeta u obzir ranija stajališta i mišljenja nadležnih mjesnih odbora, odnosno građana koji su iskazali svoje primjedbe u ranije provedenim javnim savjetovanjima i drugim oblicima obraćanja Gradu te je Prijedlog sastavljen na način da regulira privremenu zabranu izvođenja zemljanih radova i radova na izgradnji konstrukcije građevine na istim područjima kao i ranije odluke. Tijekom posljednjih godina, spor se uvijek vodio oko uvođenja privremene zabrane izvođenja zemljanih radova i radova na izgradnji konstrukcije građevine u naselju Veprinca. Ovim prijedlogom se predlaže da se privremena zabrana izvođenja zemljanih radova i radova na izgradnji konstrukcije građevine ne uvodi u naselju Veprincu budući na ranije zauzeti stav Vijeća mjesnog odbora Veprinac-Učka. Naime, dana 02. prosinca 2024. godine Vijeće mjesnog odbora Veprinac-Učka održalo je javnu raspravu u društvenom Domu Janko Gržinić te je temeljem provedene rasprave donijelo zaključak kako se Vijeće mjesnog odbora povodom izjašnjavanja mještana ne slaže s uvođenjem privremene zabrane izvođenja zemljanih radova i radova na izgradnji konstrukcije građevine na području naselja Veprinca. Isti stav Vijeća mjesnog odbora Veprinac-Učka ostao je neizmijenjen tijekom 2026. godine pa se stoga u ovaj Prijedlog za 2027. godinu predlaže neizmijenjeno stanje. Za naselja Gornje Selo (Mala Učka) i Vela Učka nikada nije bila niti predložena niti regulirana privremena zabrana izvođenja zemljanih radova i radova na izgradnji konstrukcije građevine pa se stoga ista ne predlaže niti u ovom Prijedlogu.

Obuhvat građevina iz ovog Prijedloga jednak je regulativi Odluke iz 2026. godine.

Dakle, ovim prijedlogom se predlaže  da se u 2027. godini na području Grada Opatije ne mogu privremeno izvoditi radovi koji se odnose na zemljane radove i izgradnju konstrukcije individualnih stambenih građevina (samostojeće, dvojne i ugrađene), višestambenih građevina, stambeno poslovnih građevina, poslovno stambenih građevina, poslovnih građevina, ugostiteljsko turističkih građevina i jednostavnih građevina u vremenskom trajanju od 60 kalendarskih dana i to od 03. srpnja do 31. kolovoza 2027. godine na području naselja Opatija, Ičići, Ika, Pobri, Oprič, Dobreć i Poljane.

U Prijedlogu nije regulirana zabrana izvođenja zemljanih radova i izgradnje konstrukcije za građevine javne i društvene namjene, komunalne infrastrukture, površina javne namjene, športsko rekreacijske građevine i druge građevine od javnog interesa.

Iako je u Odluci za 2026. godinu, radi lakšeg snalaženja, bilo izričito regulirano kako se privremena zabrana ne odnosi se na radove na hitnim intervencijama radi otklanjanja kvarova, sanacije ili druge uspostave funkcionalnosti komunalne i druge javne infrastrukture koje izvode komunalna društva Grada Opatije odnosno javna trgovačka društva i druge pravne osobe čiji je osnivač Primorsko-goranska županija i Republika Hrvatska ili se radi o infrastrukturi koja je nužna za redovne životne potrebe stanovništva, ovim Prijedlogom isti radovi nisu posebnom odredbom  naznačeni kao radovi koji se mogu izvoditi u razdoblju zabrane. Dakle s obzirom da prijedlog odluke u članku 1. obuhvaća vrste građevina na koje se zabrana odnosi , a da istom odredbom nisu obuhvaćene građevine komunalne i druge javne infrastrukture, radovi na izgradnji ili održavanju građevine komunalne i druge javne infrastrukture, kao i do sada, nisu obuhvaćeni zabranom.

Bitno je naglasiti kako Zakon o gradnji („Narodne novine“ broj 155/25) ponovo nije regulirao koji su to zemljani radovi i radovi na izgradnji konstrukcije građevine već to regulira nadležna struka. Sukladno iskazanom mišljenju nadležnog Ministarstva, pod zemljanim radovima smatraju se radovi iskopavanja zemlje ili drugog materijala iz tla te nasipavanje zemlje ili drugog materijala, a radovima na izgradnji konstrukcije građevine smatraju se izrada temelja, zidova, međukatne konstrukcije i krovne konstrukcije te izgradnja drugih konstruktivnih dijelova građevina koje nisu zgrade. S druge strane keramičarski, elektroinstalaterski i vodoinstalaterski radovi, krovopokrivački i slični radovi ne smatraju se zemljanim radovima i radovima na izgradnji konstrukcije građevine, odnosno radovima koji mogu biti predmet zabrane sukladno pozitivnim propisima.

Konačno, Prijedlogom se propisuje da nadzor nad provedbom odluke obavljaju komunalni redari. Naime, nadležnost za postupanje komunalnog redara proizlazi iz članka 2. stavka 4. točka 6. Zakona o građevinskoj inspekciji kojim je propisano da upravno tijelo jedinice lokalne samouprave nadležno za poslove komunalnog gospodarstva (u Gradu Opatija Upravni odjel za komunalni sustav, prostorno planiranje i zaštitu okoliša), obavlja poslove nadzora u vezi s provedbom odluke o privremenoj zabrani izvođenja radova koju predstavničko tijelo jedinice lokalne samouprave donosi na temelju posebnog zakona kojim se uređuje gradnja. Pored toga nadležnost komunalnog redara uređena je i člankom 42. Zakona o građevinskoj inspekciji kojim je propisano da poslove nadzora koje na temelju istoga Zakona obavlja upravno tijelo jedinice lokalne samouprave nadležno za poslove komunalnog gospodarstva provode komunalni redari koji imaju ovlasti obavljanja nadzora propisane Zakonom.

O ovom Prijedlogu je prije svega potrebno pribaviti prethodna mišljenja turističkih zajednica s teritorijalnog područja Grada Opatije te provesti javno savjetovanje u trajanju od 30 dana. 

FINANCIJSKI UČINAK

Prijedlogom se ne utječe na sam proračun budući su sredstva nadzora financirana iz redovnih aktivnosti, a eventualne naplaćene kazne mogu predstavljati prihod sredstva proračuna.

U Opatiji, rujan 2026. godine




































Na temelju članka 90. Zakona o gradnji („Narodne novine“ broj 155/25) i članka 29. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije, na sjednici održanoj dana ______________ 2026. godine, donijelo je 


ODLUKU
o privremenoj zabrani izvođenja radova u 2027. godini

Članak 1.

U razdoblju 2027. godine građevinski radovi koji se odnose na zemljane radove i izgradnju konstrukcije individualnih stambenih građevina (samostojeće, dvojne i ugrađene), višestambenih građevina, stambeno poslovnih građevina, poslovno stambenih građevina, poslovnih građevina, ugostiteljsko turističkih građevina i jednostavnih građevina ne smiju izvoditi na području naselja Opatija, Ičići, Ika, Pobri, Oprič, Dobreć i Poljane u vremenskom periodu od 03. srpnja do 31. kolovoza 2027. godine.
					
Članak 2.

Nadzor nad provedbom ove Odluke provode komunalni redari.

Članak 3.

Ova Odluka stupa na snagu osmog dana od dana objave u „Službenim novinama Grada Opatije“.

KLASA: 024-03/26-01/28
URBROJ: 2170-12-03/01-26-1
Opatija, _______ 2026. godine


GRADSKO VIJEĆE GRADA OPATIJE

Predsjednik Gradskog vijeća
Kristian Tončić , v.r.

